“นายก” ยันดูแลความปลอดภัยผู้ชุมนุม 19 ก.ย.นี้ กำชับเข้ม จนท. ห้ามใช้ความรุนแรง
“พล.อ.ประยุทธ์ จันทร์โอชา” นายกรัฐมนตรี ยันดูแลความปลอดภัยผู้ชุมนุม 19 ก.ย.นี้ กำชับเข้ม จนท. ห้ามใช้ความรุนแรง
“พล.อ.ประยุทธ์ จันทร์โอชา” นายกรัฐมนตรี ยันดูแลความปลอดภัยผู้ชุมนุม 19 ก.ย.นี้ กำชับเข้ม จนท. ห้ามใช้ความรุนแรง
14 ก.ย. 2563

พล.อ.ประยุทธ์ จันทร์โอชา นายกรัฐมนตรีและ รมว.กลาโหม กล่าวถึงการนัดชุมนุมของกลุ่มเยาวชนปลดแอก ในวันที่ 19 ก.ย.นี้ว่า ไม่ได้เตรียมการอะไรเป็นพิเศษ เพราะทุกคนก็เป็นลูกหลาน จำเป็นต้องดูแลรักษาความปลอดภัย รัฐบาลจะไม่ทำอะไรที่นำไปสู่ความรุนแรง โดยได้กำชับเจ้าหน้าที่ในทุกหน่วยงานไปแล้ว อย่าให้ใครมาใช้ประโยชน์จากการชุมนุมนี้ไปเป็นเรื่องอื่น เพราะวันนี้ประเทศเจอปัญหามากอยู่แล้ว โดยเฉพาะปัญหาเศรษฐกิจ และตนเองไม่ได้มีปัญหาขัดแย้งกับผู้ชุมนุม
ส่วนเรื่องการอนุญาตให้ใช้สถานที่ของมหาวิทยาลัยธรรมศาสตร์ในการชุมนุมนั้น นายกรัฐมนตรี กล่าวว่า เป็นเรื่องของทางมหาวิทยาลัยฯ เป็นผู้พิจารณาว่าอนุญาตหรือไม่ คงไม่สามารถไปก้าวล่วงได้ แต่หากไปชุมนุมสถานที่อื่น ทางการก็มีหน้าที่ต้องไปดูแลความปลอดภัยเช่นกัน
ทั้งนี้ หากผู้ชุมนุมมีการเคลื่อนขบวนมายังทำเนียบรัฐบาล นายกรัฐมนตรี ย้อนถามว่า แล้วจะไปห้ามได้หรือไม่ และเป็นเรื่องสมควรหรือไม่ ซึ่งทุกคนก็จะอ้างว่าเป็นการชุมนุมด้วยความบริสุทธิ์ ไม่ผิดกฎหมาย ก็สามารถทำได้ แต่หากทำผิดกฎหมายขึ้นมาแล้วมากล่าวหาว่ารัฐบาลรังแก ใช้กฎหมายมากดทับ แบบนี้ถือว่าไม่เป็นธรรม
ส่วนกรณีที่ข้อเรียกร้องให้นายกรัฐมนตรียุบสภาฯ และลาออก นายกรัฐมนตรี ไม่ตอบคำถาม พร้อมพูดสั้นๆว่า “เธอยุบสิ”